**Iskola Sport és oktatási célú fejlesztése!**

Kedvezményezett: Egri Főegyházmegye

Projekt címe: Mezőkövesdi Szent István Katolikus Általános Iskola sport- és oktatási célú fejlesztése

Támogatás összege: 500,00 millió forint

Támogatás intenzitása: 100%

A projekt fizikai zárása: 2018.11.30.

Projekt azonosító száma: EFOP-4.1.1-15-2016-00026

**Projekt bemutatása**

A most induló projekt célja a modern oktatási környezet és a mindennapos testnevelés infrastrukturális feltételeinek megteremtése, tornaterem építésével, kötelező helyiségek kialakításával, eszközök beszerzésével, a minőségi és befogadó oktatás feltételeinek megteremtése érdekében. Az intézmény működési helyszínének problémái, amelyek a projekt-tervet generálták: A mindennapos testnevelés megszervezéséhez nem rendelkezünk megfelelő infrastruktúrával és kiszolgáló helyiségekkel, előírt számú szaktanteremmel. Az épületeink akadálymentes megközelítése és a belső akadálymentes közlekedés nem megoldott. Nincs akadálymentes parkoló. Nem rendelkezünk az előírt számú tanteremmel és szaktanteremmel. A régi oktatási szárny alagsora dohos, penészes, oktatásra jelenleg nem alkalmas. A főzőkonyha technológiai szempontból elavult. A sportudvar még a régi technológiával készült salak és aszfalt borítású, a mai kor követelményeinek már nem felel meg. A játszóudvar eszközei szintén avultak. Az oktatási eszközpark szintén frissítésre, korszerűsítésre szorul.

A pályázat keretén belül új tornatermi szárny épül, amelyben tornaterem és gyógytestnevelés/erőnléti terem, valamint testnevelő tanári szoba, nemenkénti öltöző és mosdó, szertár kap helyet. Az épületben kerül kialakításra a szabványnak megfelelő méretű tanári szoba, igazgatói, helyettesi és gazdasági irodák. Az irodák és a tanári szoba áttelepítésével a régi épületben kialakítható egy új tanterem, amelyre az osztálylétszám növekedés miatt szükség van. Az egyik osztály jelenleg a könyvtárban foglal helyet, az új tanterem kialakításával minden osztályunknak saját osztályterme lesz. Az alagsor vizesedési problémáit talajnedvesség elleni szigeteléssel oldjuk meg, ezáltal ez a terület is bevonható az oktatási munkába. Az alagsorban 5 szaktantermet tudunk létrehozni, így teljesülni fognak a 20/2012. (VIII. 31.) EMMI rendelet szerinti minimum követelmények. Az új épület teljes körűen akadálymentes lesz, a régi épületben szintenként akadálymentes mosdókat létesítünk. A projekt része a sportudvar és a játszóudvar korszerűsítése, zöldterület fejlesztés. A fenntarthatóság érdekében napelemes rendszert telepítünk. A hamarosan kezdődő beruházással megvalósul a mindennapos testneveléshez szükséges infrastruktúra fejlesztése és bővítése, a hiányzó osztály- és szaktantermek kialakításával és berendezésével az oktatás-nevelési tér minőségi növelése. A konyha és a sportudvar modernizációja egyrészt hozzájárul a tanulók komfortérzetének növeléséhez, másrészt az iskola vonzerejét erősíti, amely hozzájárul a létszám fenntartásához. A gépészeti beavatkozások közvetlen eredménye az üzemeltetési és karbantartási költségek csökkentése, a költségvetési egyensúly javítása, a fenntarthatóság elősegítése.

A projekt az Európai Unió támogatásával, az Európai Regionális Fejlesztési Alap társfinanszírozásával az Emberi Erőforrás Fejlesztési Operatív Program keretén belül valósul meg.